Informacija dėl koronaviruso

* [Pradžia](https://www.smm.lt/web/lt/)

Atnaujinta: 2020 02 28

Atkreipiame švietimo įstaigų ir jų steigėjų dėmesį į Sveikatos apsaugos ministerijos rekomendacijas žmonėms, kurie neseniai grįžo iš šalių, kur nustatytas koronaviruso protrūkis, 14 dienų nuo išvykimo iš šių šalių dienos likti namuose ir stebėti savo sveikatą.

Šalių sąrašas: Kinija, Šiaurės Italija (Lombardijos, Veneto, Pjemonto ir Emilijos-Romanijos regionai), Honkongas, Iranas, Japonija, Pietų Korėja, Singapūras.

Prašome švietimo įstaigų leisti darbuotojams bei mokiniams, studentams, jei jie pastaruoju metu grįžo iš minėtų šalių, nesilankyti švietimo įstaigoje, sudaryti sąlygas mokytis nuotoliniu būdu, savarankiškai, o darbuotojams – dirbti nuotoliniu būdu. Sprendimus, atsižvelgdamas į konkrečią situaciją, gali priimti įstaigos vadovas.

**Ar mokiniai, neseniai grįžę iš šalių, kur nustatytas koronaviruso protrūkis, gali lankyti mokyklą? Ar nekelia pavojaus aplinkiniams?**

Vaikai, grįžę iš minėtų šalių arba turėję tiesioginį kontaktą su sergančiu koronavirusu asmeniu, turi 14 dienų likti namuose, jų tėvai – informuoti ugdymo įstaigos administraciją. Jei vaikas turi bent vieną iš ūmios kvėpavimo takų infekcijos simptomų (karščiavimas, kosulys, dusulys, apsunkintas kvėpavimas) jis taip pat turi neiti į mokyklą.

**Kas prižiūrės vaikus, kurie nelankys mokyklos arba darželio ir 14 dienų stebės savo sveikatą?**

Vaikus, kurie neseniai grįžo iš minėtų šalių ir neina į mokyklą ar darželį, gali prižiūrėti tėvai arba seneliai. Darbdavių prašoma suteikti galimybę dirbti namuose nuotoliniu būdu. Jei nepavyksta susitarti su darbdaviais, galima kreiptis į Nacionalinį visuomenės sveikatos centrą, kuris organizuos nedarbingumo išdavimą. Kaip paaiškino šio centro specialistai, jeigu vaikas neserga, tačiau grįžo iš minėtų rizikos šalių, jį prižiūrinčiam asmeniui taip pat išduodamas nedarbingumo pažymėjimas. Norint pateikti informaciją apie save, reikia kreiptis į Nacionalinį visuomenės sveikatos centrą (tel. 8 5 2124098, el.p. info@nvsc.lt).

[Asmenų, grįžusių iš rizikos šalių, konsultavimas dėl socialinių kontaktų vengimo](http://nvsc.lrv.lt/lt/naujienos/asmenu-keliavusiu-covid-19-paveiktose-teritorijose-prasome-pateikti-informacija)

Vaiką prižiūrinčiai mamai ar tėčiui išmoka iš Valstybinio socialinio draudimo fondo lėšų pradedama mokėti nuo pirmos vaiko slaugymo dienos ir mokama ne ilgiau kaip 14 kalendorinių dienų.

**Ar mokytojai, atostogavę šalyse, kuriose fiksuotas virusas, gali neimti nedarbingumo, o dirbti nuotoliniu būdu?**

Sutarus su darbdaviu, mokykloje nustatyta tvarka. Įstaigos vadovas priima sprendimus dėl mokytojo pavadavimo pamokų metu.

**Kokių profilaktikos priemonių turi laikytis ugdymo įstaigos bendruomenė, kad būtų išvengta viruso?**

- Skatinti dažnai plauti rankas šiltu vandeniu ir muilu,

- Neliesti neplautomis rankomis akių, nosies ir burnos,

- Kosėti ar čiaudėti prisidengus vienkartine servetėle arba į sulenktos alkūnės vidinę pusę,

- Užtikrinti, kad prie praustuvių visada būtų muilo ir vienkartinių rankšluosčių,

- Reguliariai vėdinti ir drėgnuoju būdu valyti klasių, koridorių paviršius,

- Vengti artimo sąlyčio su asmenimis, kurie kosti ar čiaudi,

- Statinti virtuvės darbuotojus laikytis saugaus maisto ruošimo (ypač naudojant termiškai neapdorotą mėsą, kiaušinius).

**Ar švietimo įstaigos gali rengti renginius, šventes?**

Užtikrinant galimą viruso plitimo prevenciją, rekomenduojame nerengti Šimtadienių ar kitų masinių renginių švietimo įstaigose, jei nėra ypatingos būtinybės

**Kaip elgtis dėl sporto renginių?**

Rekomenduojame nesilankyti jokiuose dideliuose renginiuose. Ypač žmonėms, kurių imuninė sistema nusilpusi.

**Kaip elgtis dėl tarptautinių mainų programų?**

Dėl Kinijoje, Italijoje ir kitose šalyse fiksuojamo koronaviruso (viruso COVID-19) protrūkio rekomenduojame Lietuvos švietimo institucijų mokiniams, studentams, besimokantiesiems bei personalui susilaikyti nuo kelionių į šalis, kuriose yra oficialiai patvirtinti COVID-19 atvejai.

„Erasmus+“ ir kitose tarptautinėse programose ar projektuose planuojančių dalyvauti institucijų vadovus ir bendruomenes kviečiame bendru sutarimu priimti sprendimus dėl kelionių į viruso paveiktas šalis, taip pat dėl atvykstamojo mobilumo veiklų organizavimo Lietuvos institucijose, apie tai raštu informuojant programas administruojančias įstaigas.

Aktualią informaciją apie viruso plitimą galima rasti [Sveikatos apsaugos ministerijos tinklalapyje](http://sam.lrv.lt/lt/naujienos/koronavirusas) ir [Europos ligų prevencijos ir kontrolės centro interneto puslapyje](https://www.ecdc.europa.eu/en/geographical-distribution-2019-ncov-cases).

Patikima informacija yra skelbiama Sveikatos apsaugos ministerijos čia: <http://sam.lrv.lt/lt/naujienos/koronavirusas>

Kiekvieną dieną informacija atnaujinama Užkrečiamų ligų ir AIDS centro yra čia: <http://www.ulac.lt/>

ŠMSM puslapyje nuo šiandien pradėjo veikti aktuali nuoroda: <https://www.smm.lt/web/lt/del-koronaviruso>